यूपी में 6 साल में 10 हजार एनकाउंटर में 178 बदमाश ढेर, दंगाइयों पर बुलडोजर चलाया
UP CM Yogi Adityanath Model Demand in Bihar - बिहार के बिगड़ते हालात में योगी मॉडल ही समाधान बताया जा रहा है। इस बार संडे स्टोरी में पढ़िए क्या है योगी मॉडल जिसे लेकर बिहार में हो रही चर्चा…।
बिहार में उत्तर प्रदेश के मुख्यमंत्री योगी आदित्यनाथ चर्चा में हैं। रामनवमी शोभायात्रा में हिंसक झड़प के बाद यहां योगी मॉडल की डिमांड होने लगी है। आम लोगों में बुलडोजर बाबा तो पहले से चर्चा में रहे हैं। अब भाजपा नेता भी क्राइम कंट्रोल के लिए योगी मॉडल को बेहतर बताकर सरकार को घेर रहे हैं। बिहार के बिगड़ने हालात में योगी मॉडल ही समाधान बताया जा रहा है। इस बार संडे स्टोरी में पढ़िए क्या है योगी मॉडल, जिसे लेकर बिहार में हो रही चर्चा…।
बिहार में योगी मॉडल की बात यहां से निकली…
बिहार भाजपा के नए प्रदेशाध्यक्ष 23 मार्च को सम्राट चौधरी बनते हैं। उसके अगले ही दिन पटना के बेली रोड पर एक पोस्टर लगता है। इस पर लिखा गया-बिहार का योगी, आ गया सम्राट भैया,1 अणे मार्ग...खाली करो, खाली करो।
फिर क्या था। इसी बहाने एक बार फिर योगी बिहार की राजनीति में छा गए। हालांकि बिहार में आम लोगों में बुलडोजर बाबा 2020 से ही चर्चा में है। हर बड़ी घटना के बाद बाबा का बुलडोजर चला तो बिहार में भी खूब चर्चा होती रही।
क्राइम को लेकर यूपी-बिहार में एक जैसी समानता
बिहार की तरह यूपी भी अपहरण, लूट और दंगे आम बात थे। आंदोलन और प्रदर्शन में टारगेट सरकारी संपत्तियां ही होती थीं। रोडवेज की बसों के साथ ट्रेन तक फूंक दी जा रही थी। यूपी में अपराधी भी सरकार के समानांतर नेटवर्क चलाते थे। अपराध का ग्राफ हर चुनाव में बड़ा मुद्दा बनता था, लेकिन सरकार बदलने के बाद भी हालात नहीं बदलते थे।
सत्ता पर अपराधियों को संरक्षण देने तक के आरोप लगते थे। बिहार और यूपी के अपराधियों की ऐसी सेटिंग थी कि वह घटना के बाद स्टेट की अदला बदली कर चुनौती देते थे। इसीलिए यूपी और बिहार में अपराध का ट्रेंड भी एक जैसा था। अपराधियों के गैंगवार से लेकर अपहरण, हत्या और लूट की घटनाएं काफी मेल खाती थीं।
2017 के बाद बदलने लगा यूपी
यूपी को जानने वाले वरिष्ठ पत्रकार केके उपाध्याय कहते हैं- यूपी की राजनीति में 2017 का विधानसभा चुनाव टर्निंग पॉइंट बना। भारतीय जनता पार्टी को यूपी में सत्ता मोदी के नाम पर मिली थी। वर्ष 2014 के बाद से ही भारतीय जनता पार्टी प्रधानमंत्री नरेंद्र मोदी के नाम पर वोट मांगती थी। यूपी में भी कोई ऐसा चेहरा नहीं था, जिसके नाम पर पार्टी वोट की डिमांड करे। योगी आदित्यनाथ को अचानक यूपी की बागडोर दी गई थी।
आनन-फानन में उन्हें गोरखपुर से लखनऊ बुलाकर शपथ दिलाई गई थी। योगी के नए प्रयोग से ही यूपी में बदलाव हुआ। 2022 में यूपी में मोदी नहीं योगी के चहरे पर चुनाव लड़ा गया। योगी मॉडल से ही भाजपा ने बड़ी जीत हासिल कर यूपी में इतिहास बना दिया। 37 साल बाद ऐसा हुआ जब यूपी में 5 साल सरकार चलाने के बाद कोई पार्टी फिर से सत्ता में आई। योगी के मॉडल को जनता ने खूब सराहा और योगी पर फिर भरोसा जताया।
अब जानिए…क्या है योगी मॉडल
लखनऊ में लंबे समय से सामाजिक कार्यों में लगे रोहित कुमार मीत बताते हैं- विधानसभा चुनाव 2017 में योगी की सरकार बनते ही क्राइम कंट्रोल के लिए नया मॉडल आ गया। दंगों से जूझ रही यूपी में योगी सरकार सबसे पहले पोस्टर मॉडल लाई। योगी का यह नया मॉडल हिंसा के प्रति जीरो टॉलरेंस को लेकर था। राज्य में कहीं भी हिंसा हुई, आग को जीरो टॉलरेंस से ठंडा किया गया। योगी का मॉडल केवल एफआईआर और गिरफ्तारी तक सीमित नहीं रहा, बल्कि अपराधियों की फोटो भी सार्वजनिक कर दी गई।
सरकारी संपत्ति को क्षति पहुंचाने वालों की पोस्टर सार्वजनिक जगहों पर लगाई गई। उन्हीं से वसूली की बात कही गई। इसके बाद अपराधियों में दहशत हो गई। योगी के इस मॉडल का सामाजिक स्तर पर बड़ा असर देखने को मिला। पोस्टर वाले आरोपियों का साथ तक लोगों ने छोड़ दिया।
महिला अपराध पर काबू पाने के लिए योगी ने ऑपरेशन मजनू चलाया। क्राइम कंट्रोल करने के लिए पेशेवर अपराधियों का एनकाउंटर शुरू कर दिया गया। दंगा के बाद योगी ने बुलडोजर मॉडल लाया। योगी के पिछले कार्यकाल में कानपुर में 8 पुलिसकर्मियों की हत्या के बाद अभियुक्त विकास दुबे के घर बुलडोजर चलाया गया।
योगी की पिछली और मौजूदा सरकार में सैकड़ों अपराधियों के घरों पर बुलडोजर चला। आम लोगों में बुलडोजर बाबा 2020 से ही चर्चा में है। बुलडोजर बाबा का नाम अखिलेश ने चुनाव के दौरान तंज में दिया था, लेकिन यह पूरे देश में हिट हो गया। योगी का पूरा मॉडल अपराधियों पर आर्थिक चोट की रही, कानूनी कार्रवाई के साथ उन्हें हर तरह से कमजोर किया गया। हालात ऐसे हो गए कि अपराधी खौफ खाने लगे और वह एनकाउंटर के डर से खुद को जेल में सुरक्षित महसूस करने लगे हैं।
यूपी में 6 साल में 10,500 से अधिक एनकाउंटर हुए, इसमें 178 बदमाशों को मार गिराया गया। यूपी की वरिष्ठ संपादक केके उपाध्याय बताते हैं कि जब योगी मॉडल की चर्चा होती है तो कानून व्यवस्था की चर्चा होती है। अपराधियों के चंगुल से प्रदेश को निकालने में योगी का भगीरथ प्रयास रहा है। कानून कोई भी तोड़ा, उसे बख्शा नहीं गया। यूपी में जो कानून का राज कायम हुआ तो इंवेस्टमेंट भी बढ़ा है। अगर बिहार में ऐसा मॉडल हो तो वहां भी इंवेस्टमेंट बढ़ जाएगा। अपराधी बेल तोड़कर जेल जा रहे हैं, वह विधानसभा में बोले मिट्‌टी में मिला देंगे, ऐसा वह कर भी रहे हैं।
बिहार में योगी मॉडल पर पक्ष-विपक्ष आमने सामने 
विधानसभा में कानून व्यवस्था को लेकर विपक्ष नीतीश सरकार को योगी मॉडल से घेरती नजर आई। भाजपा ने बिहार में कानून व्यवस्था को लेकर मोर्चा खोल दिया था। हालांकि सत्ता पक्ष योगी मॉडल को भी फेल बताते रहे। मंत्री अशोक चौधरी ने तो यूपी में दलितों और ब्राह्मणों पर अत्याचार की बात कही।
वहीं मंत्री श्रवण कुमार ने कहा यूपी में लोगों को कंफ्यूज कर कार्रवाई की जा रही है। दो दिवसीय दौरे पर आए गृह मंत्री अमित शाह ने भी योगी मॉडल की तरह कहा था भाजपा की सरकार आई तो दंगाइयों को उल्टा लटका देंगे।
दरभंगा के भाजपा विधायक संजय सरावगी ने कहा उत्तर प्रदेश में दंगे बंद हो गए। वहां अपराधी थर थर कांपते हैं, बोलते हैं मुझे जेल भेज दो। बाहर खुला मत छोड़ों, क्योंकि वहां एनकाउंटर हो रहा है। यूपी में दंगाइयों को सरकार से भय है, जबकि बिहार में दंगाई मस्त होकर घूम रहे हैं।
ऐसे में बिहार में यूपी मॉडल चाहिए। ऐसे दंगाइयों का एनकाउंटर करना चाहिए। महागठबंधन की सरकार में बिहार में दंगा बढ़ गया है। योगी मॉडल से इस पर काबू पाया जा सकता है।
भाजपा के प्रदेश प्रवक्ता प्रेम रंजन पटेल का मानना है कि बिहार में जिस तरह से अपराध बढ़ रहे हैं, जंगलराज की पुनरावृत्ति हो रही है। ऐसे में योगी मॉडल की आवश्यकता महसूस की जा रही है। उत्तर प्रदेश का हाल भी बिहार जैसा था, लेकिन योगी जी ने बुलडोजर चलाकर शांत कर दिया।
कल्पना की जा रही है कि योगी मॉडल से ही बिहार को अपराध मुक्त कराया जा सकेगा। हमारी सरकार आई तो योगी मॉडल ही लाया जाएगा, जिससे अपराधी और माफियाओं पर यूपी की तर्ज पर राम राज्य लाया जाएगा। चेहरे के सवाल पर कहा जिसको कुर्सी मिलेगी, वही योगी मॉडल पर काम करेगा।
बिहार भाजपा के प्रदेश उपाध्यक्ष पूर्व विधायक मिथिलेश तिवारी ने तो सीएम नीतीश कुमार से ही योगी मॉडल लागू करने की मांग कर दी। बिहार में योगी मॉडल की सरकार होती तो अपराधी थर थर कांपते। भाजपा सांसद रामकृपाल यादव ने भी बिहार में योगी मॉडल लाने की बात कही।
वहीं, राजद नेता अब्दुल बारी सिद्दीकी ने पलटवार करते हुए कहा संविधान में संशोधन करना चाहिए और योगी आदित्यनाथ को सभी जगह का मुख्यमंत्री बना देना चाहिए। उन्होंने कहा कि कल तक नीतीश कुमार अच्छे थे, अब योगी मॉडल की मांग कर रहे हैं। फिल्म एक्टर मुकेश खन्ना ने तो बिहार के हालात को देख कहा यहां के हालात सुधारने के लिए 10 योगी चाहिए।
जेडीयू प्रवक्ता नीरज कुमार बताते हैं, योगी मॉडल का भ्रम फैलाया जा रहा है। मॉडल तो बस एक है, आंबेडकर मॉडल। बस यही मॉडल राज्य और देश में चलना चाहिए।
चर्चा- सिर्फ बिहार नहीं, पूर्वोत्तर से लेकर दक्षिण तक 
यूपी के योगी मॉडल की चर्चा पूर्वोत्तर से लेकर दक्षिण तक है। कर्नाटक में बीजेपी नेता प्रवीन नेट्‌टारू की हत्या के बाद बवाल के बीच सीएम बसवराज ने बोम्मई से कहा था कि जरूरत पड़ी तो योगी मॉडल पर कार्रवाई की जाएगी। यूपी में धार्मिक स्थलों से लाउडस्पीकर उतारने की कार्रवाई के मॉडल की पूरे देश में चर्चा रही। इसके बाद कई भाजपा शासित राज्यों के सीएम ने योगी मॉडल की तारीफ की। मध्य प्रदेश में तो योगी मॉडल को लागू कर दिया।
रीवा में हुई रेप की घटना में सीएम शिवराज सिंह चौहान ने आरोपी सीताराम दास महाराज पर कार्रवाई करते हुए घटना के कुछ ही घंटे में आरोपी का घर जमींदोज करा दिया। इसके बाद से एमपी में अपराधियों के ठिकानों पर तोबड़तोड़ बुलडोजर चलने लगे। इससे यह बात साफ हो गया कि योगी मॉडल के सहारे ही बदलाव किया जा रहा है।
मध्य प्रदेश के खरगोन में रामनवमी शोभायात्रा पर हुए पथराव के बाद योगी मॉडल की तरह कार्रवाई की गई थी। सरकार ने योगी मॉडल पर एक्शन मोड में काम किया और आरोपियों के घरों पर बुलडोजर चलवा दिया। जिस तरह से यूपी में बुलडोजर चलाने का आधार अवैध निर्माण बताया जाता है, ऐसे ही एमपी में भी आरोपियों के घरों को अवैध निर्माण बताकर घरों और दुकानों को तोड़ा गया।
तेलंगाना में भारतीय जनता पार्टी के निलंबित नेता एवं विधायक टी. रजा ने भी महाराष्ट्र के सीएम एकनाथ शिंदे को योगी मॉडल लागू करने को कहा था। पत्रकार यशोदा श्रीवास्तव बताते हैं कि बुलडोजर एक्शन दरअसल अपराधियों को दंड देने की प्रक्रिया भर नहीं, इसके पीछे पूरे प्रदेश और अब देशभर में मजबूत संदेश भेजने की बड़ी कोशिश है। इसका असर भी पूरे देश में दिख रहा है।
बिहार में योगी मॉडल से BJP को फायदा 
बिहार में आम लोगों में योगी मॉडल को लेकर हमेशा चर्चा रहती है। बिहार में बुलडोजर और एनकाउंटर को लेकर यूपी का मॉडल लोगों को खूब भाता है। ऐसे में भाजपा ने योगी मॉडल का बड़ा दांव खेला है। इसके लिए पहले वह अपराध का ग्राफ जनता के बीच ला रही है, इसके साथ इस पर राहत के लिए योगी मॉडल की बात कर रही है।
आम लोगों के दिमाग में अपराध और योगी मॉडल फिट किया जा रहा है। चुनाव नजदीक आने पर योगी मॉडल की ब्रांडिंग और तेज कर दी जाएगी। भाजपा आम जनता तक यह संदेश देना चाहती है कि बुलडोजर एक्शन से किस तरह से दंगाइयों को रोका जा सकता है।
बिहार में योगी की ब्रांडिंग ऐसे प्रशासक के तौर पर की जा रही है, जो अपराध के खिलाफ ऑन स्पाट कार्रवाई करते हैं। बिहार में आम जनता ऐसे ही प्रशासक की उम्मीद लगाए है। पत्रकार यशोदा श्रीवास्तव बताते हैं योगी की डिमांड यूपी के साथ अन्य राज्यों में भी बढ़ती जा रही है। योगी का एक्शन पूरे देश में चर्चा में है।
एक मिसाल की तरह योगी के एक्शन को पेश किया जाता है। ऐसे राज्य जो यूपी से शिक्षा व स्वास्थ्य के साथ अन्य क्षेत्रों में आगे हैं, वहां भी योगी का मॉडल हमेशा चर्चा में रहता है। यूपी में योगी के पूर्व वाली गैर भाजपा सरकारों में अपराध का बोल बाला रहा। पिछली सरकारों में अपराधिक गिरोह सत्ता के समानांतर एक नेटवर्क चलाया करते थे।
मौजूदा समय में जिस तरह से बिहार में कानून व्यवस्था को लेकर सरकार को घेरा जा रहा है, ऐसे ही योगी के पूर्व वाली सरकारों में विपक्ष लॉ एंड ऑर्डर को लेकर हमलावर होता था। उत्तर प्रदेश के वरिष्ठ संपादक केके उपाध्याय बताते हैं कि योगी राज में जिस तरह से माफियाओं और अपराधियों के साथ दंगाइयों पर ठोस कार्रवाई होते देखा गया है, ऐसा इसके पिछले 15 सालों में नहीं देखा गया।
यूपी में योगी मॉडल में कानून का ऐसा खौफ है कि अपराधी भी कांपते हैं। वह खुद को जेल में कुछ अधिक ही सेफ महसूस कर रहे हैं। कोई भी कानून हाथ में लेने की हिम्मत नहीं करता। योगी सरकार के क्राम कंट्रोल का तरीका अन्य राज्यों से पूरी तरह से अलग है।